Данас испуњавамо наређење врховног команданта Војске Србије Александра Вучића, да најбољи и буду најбољи, али да буду сачувани и опремљени, наоружани и сигурни у себе, изјавио је министар Александар Вулин.

Он је присуствовао свечаности у панчевачкој касарни „Растко Немањић“, одржаној поводом саопштавања организацијских променама и формирању 63. падобранске бригаде и 72. бригаде за специјалне операције.



- Данас исправљамо неправду према онима који су гинули, али и према онима које су ти хероји сачували, као и према припадницима који су носили славна имена наших бригада - јер није на херојским бригадама да постану мање, да се забораве и нестану, већ да се усправе, ојачају и да покажу да су вредне оних што су били пре њих – рекао је Вулин.



Обраћајући се припадницима бригада, чији ће процес формирања бити довршен у наредном периоду, министар одбране је истакао да – где год је било тешко и српски народ је крварио и тражио помоћ, они који су корачали под херојским именима две елитне српске једнице, били су ту.



- Прошла су времена неслободе, у којима смо се стидели оних који су нас бранили, и у којима су други одлучивали уместо нас. Још једном смо изборили слободу, а свако ко је пријатељ нашег народа биће поносан и срећан што су се вратиле две славне, најхрабрије победничке ратне бригаде. А они који не мисле добро српском народу и нашој држави, мораће још једном да размисле ако икада више буду помислили да треба да угрозе наш народ и нашу земљу – рекао је Вулин.





Начелник Генералштаба Милан Мојсиловић је истакао да му је посебно драго има ту част да честита почетак формирања 63. падобранске бригаде и 72. бригаде за специјалне операције.



- Специјална бригада се, пратећи савремене безбедносне изазове, ризике и претње, мења и реформише да би у складу са најбољим светским стандардима, специјалне јединице Војске Србије могле ефикасно одговорити безбедносним изазовима и испунити своју основну улогу. Одлука о формирању 63. падобранске бригаде и 72. бригаде за специјалне операције од садашње Специјалне бригаде донета је како би се повећала брзина реаговања, поједноставио ланац командовања и с успехом одговорило и супротставило савременим изазовима, ризицима и претњама – објаснио је начелник Генералштаба и додао да се у Војску Србије враћају јединице са славном ратничком традицијом чиме ће бити „исправљена историјска неправда” када су те јединице биле укинуте.



Командант Специјалне бригаде, бригадни генерал Мирослав Талијан, истакао је да се данас стварају два тела, са једном душом.



- Младост, али и искуство, знање, храброст, дисциплина и доказани патриотизам наших припадника, допринеће да 72. бригада за специјалне операције и 63. падобранска бригада буду високо професионалне, борбено ефикасне и посвећене у извршавању својих задатака, а наше војно и државно руководство очекује да останемо достојни имена ових херојских и ратних јединица – рекао је генерал Талијан и поручио министру одбране и начелнику Генералштаба да буду уверени да су припадици тих елитних јединица свесни да су одабрани, да се од њих очекује пуно, али и да је част бити део тог строја и да ће учинити све како би испунили све задатке у одбрани Србије.



